Når en pyroteknisk artikel for første gang er blevet stillet til rådighed på EU-markedet, dvs. på en af medlemsstaternes område, under iagttagelse af kravene i direktiv 2007/23 om markedsføring af pyrotekniske artikler, kan de øvrige medlemsstater i princippet ikke længere hindre markedsføringen og distributionen heraf på deres område ved ud over de nævnte krav bl.a. at stille krav om opfyldelse af forpligtelser eller supplerende formaliteter, der ikke er fastsat i det nævnte direktiv. Der kan nemlig ikke være tale om markedsføring af en vare som omhandlet i det nævnte direktivs artikel 2, nr. 2), såfremt varen ikke er omfattet af fri bevægelighed på hele EU-markedet.

Det fremgår nemlig af 2. og 19. betragtning til direktiv 2007/23 samt af direktivets artikel 1, stk. 1, at hovedformålet med direktivet er at bekæmpe de handelsbarrierer i Fællesskabet, som følger af forskellene mellem medlemsstaternes love og administrative bestemmelser, der regulerer markedsføringen af pyrotekniske artikler, som det definerer, og dermed at opnå fri bevægelighed på det indre marked for disse artikler, samtidig med at der sikres et højt niveau af sundhedsbeskyttelse og offentlig sikkerhed samt et højt beskyttelses- og sikkerhedsniveau for forbrugere og professionelle slutbrugere.

Med henblik på markedsføringen af CE-mærkede pyrotekniske artikler skal medlemsstaterne i henhold til dette direktivs artikel 5, stk. 1, og artikel 8, stk. 3, sammenholdt med 16. og 19. betragtning til direktivet, således lægge til grund, at de nævnte artikler er overensstemmende med de væsentlige krav i bilag I til direktivet. Det følger heraf, at de pyrotekniske artikler, der er forsynet med en CE-mærkning, som attesterer deres overensstemmelse med de væsentlige krav i direktiv 2007/23, i princippet skal kunne cirkulere uden hindringer eller restriktioner i hele EU fra og med første gang, de stilles til rådighed på en medlemsstats marked, med forbehold af de foranstaltninger, som medlemsstaterne kan træffe af hensyn til den offentlige sikkerhed, den offentlige orden eller miljøbeskyttelsen i henhold til direktivets artikel 6, stk. 2, eller som medlemsstaterne kan træffe midlertidigt under markedsovervågningen i henhold til direktivets artikel 14, stk. 6, og under iagttagelse af bestemmelserne i direktivets artikel 16. Artikel 6, stk. 1, i direktiv 2007/23 kan derfor ikke fortolkes således, at bestemmelsen kun sikrer den første gang, pyrotekniske artikler, der er i overensstemmelse med kravene i direktivet, stilles til rådighed på markedet, uanset definitionen i direktivets artikel 2, nr. 2).

I denne henseende udgør en national lovgivning, der dels undergiver de pyrotekniske artiklers adgang til det nationale marked nogle formaliteter, der for det første lægger sig til de forskellige krav, som er fastsat i direktiv 2007/23, og navnlig den procedure for overensstemmelsesvurdering, som de nævnte artikler obligatorisk skal underkastes med henblik på markedsføringen heraf, og for det andet kan give anledning til opkrævning af et behandlingsgebyr, dels tildeler et nationalt organ beføjelse til at begrænse eller supplere, og dermed systematisk kontrollere, de brugsanvisninger, der er udfærdiget af producenten af en pyroteknisk artikel, herunder efterfølgende, en hindring for den frie bevægelighed for pyrotekniske artikler, der er sikret ved artikel 6, stk. 1, i direktiv 2007/23.

(jf. præmis 36, 40, 42, 44, 45, 49-51, 61 og 62)